तल्मुद

तल्मुद यहुदी धर्मया ग्रन्थ ख। थ्व ग्रन्थ रब्बाइनिक यहुदी धर्मया दकलय् केन्द्रिय ग्रन्थ ख। थुकियात परम्परागत रुपय् शास (Shas वा ש״ס) धका नं म्हसीकिगु या। शास धाःगु शिशा सेदारिम (shisha sedarim)या चीहाकःगु रुप ख। शिशा सेदारिमया अर्थ खुता आदेश ख। साधारण कथं तल्मुद धकाः म्हसीकिगु ग्रन्थ बेबिलोनियन तल्मुद ख। थ्व स्वया न्हापाया संस्करण "जेरुसालेम तल्मुद" धैगु ग्रन्थ नं दु।

तल्मुदय् निता भाग दु। थुकिया न्हापाया भाग मिश्नाः (Mishnah वा משנה) ख। मिश्नाःय् रब्बाइनिक यहुदी धर्मया मौखिक परम्पराय् आधारित खँयात संक्षिप्तय् च्वयातःगु दु। तल्मुदया लिपांगु भाग गेमारा (Gemara) ख गुकिलि मिश्नाःय् च्वयातःगु खँया विस्तारित वर्णन दु। तल्मुद धाःगु खँग्वःयात मिश्नाः जक्क वा मिश्नाः व गेमारा नितां थुइकेत छ्येलिगु या। 

सकल तल्मुदय् ६३पु आलेख दु। सामान्य कथं ध्वानातःगु प्रतिइ थ्व सकल आलेख करिब ६,२०० पौस दयाच्वनि। थ्व ग्रन्थ तनाइतिक हिब्रु (Tannaitic Hebrew) व अरामाइक (Aramaic) भासय् च्वयातःगु दु। तल्मुदय् द्वलंद्व रब्बाइतेगु थीथी विषयय् विचाः व शिक्षा मुंकातःगु दु। थ्व ग्रन्थय् मुंकातःगु विषयय् हलख (Halakha) (विधान), यहुदी आचार (Jewish ethics), दर्शन, चलन, इतिहास, विद्या आदि विषय दु। तल्मुद सकल यहुदी विधि-विधानया आधार ख व दकलय् यक्व उद्धरण जुइगु रब्बाइनिक ग्रन्थ नं ख। 

स्वयादिसँ
 यहुदी धर्म

पुचः:यहुदी धर्म
पुचः:धार्मिक ग्रन्थ